Komisijos reglamentas (EB) Nr. 800/2002
2002 m. gegužės 14 d.
iš dalies keičiantis Reglamentą (EEB) Nr. 1686/72 dėl tam tikrų išsamių pagalbos už sėklas taisyklių, susijusių su stabilizavimo mechanizmu
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1971 m. spalio 26 d. Tarybos reglamentą (EEB) Nr. 2358/71 dėl bendro sėklos rinkos organizavimo [1] su paskutiniais pakeitimais, padarytais Reglamentu (EB) Nr. 154/2002 [2], ypač į jo 3 straipsnio 4a dalį,
kadangi:
(1) Reglamente (EEB) Nr. 2358/71 yra nustatytas sėklų, išskyrus ryžių sėklas, gamybos stabilizavimo mechanizmas, nustatantis didžiausią kiekį, kuriam gali būti skirta pagalba, šio kiekio paskirstymo valstybėms narėms principą ir pagalbos sumažinimą, kai šis didžiausias kiekis viršijamas.
(2) Reikėtų nustatyti didžiausią sėklų, išskyrus ryžių sėklas, už kurį gali būti skirta pagalba, kiekį Bendrijoje ir kiekius kiekvienai valstybei narei. Didžiausias kiekvienai valstybei narei numatytas kiekis turi atitikti kiekių, išaugintų Reglamente (EEB) Nr. 2358/71 nustatytu referenciniu laikotarpiu, vidurkį. Atsižvelgiama į tuos kiekius, apie kuriuos Komisijai buvo pranešta remiantis 1973 m. lapkričio 14 d. Komisijos reglamento (EEB) Nr. 3083/73 dėl informacijos, būtinos įgyvendinant Tarybos reglamentą (EEB) Nr. 2358/71 dėl bendro sėklos rinkos organizavimo, perdavimo [3] su paskutiniais pakeitimais, padarytais Reglamentu (EEB) Nr. 1679/92 [4], priedo 6 punktu.
(3) Pagalbos dydžiai įvairioms sėklų rūšims yra skirtingi. Norint juos suvienodinti biudžeto požiūriu, kiekvienai rūšiai būtina nustatyti ekvivalentiškumo koeficientą, pagrįstą pagalbos dydžio kiekvienai rūšiai ir vidutinio pagalbos dydžio santykiu. Vidutinis pagalbos dydis nustatomas remiantis išlaidomis, kurias teoriškai sukelia didžiausią garantuotą kiekį sudarantys sėklų kiekiai. Didžiausias kiekis Bendrijai ir nacionaliniai kiekiai yra išreiškiami ekvivalentiniais kiekiais.
(4) Norint, kad stabilizavimo mechanizmas veiktų, būtina nustatyti terminą, iki kurio valstybės narės turi pranešti Komisijai apie paraiškose pagalbai gauti nurodytą kiekį, kad ši galėtų nustatyti kiekvienoje valstybėje narėje taikytiną pagalbos sumažinimo koeficientą.
(5) Valstybėms narėms, viršijusioms joms paskirtą nacionalinį kiekį, pagalba gali būti išmokėta tik Komisijai nustačius sumažinimo koeficientus, kurie gali būti taikomi kiekvienai valstybei narei, su kuria tai susiję. Todėl būtina nustatyti šių koeficientų nustatymo terminą.
(6) Siekiant užtikrinti, kad stabilizavimo mechanizmas būtų taikomas tik didžiausio Bendrijai nustatyto kiekio viršijimo atveju, ir išvengti perprodukcijos skatinimo, visi valstybių narių nepanaudoti kiekiai turėtų būti perskirstyti toms valstybėms narėms, kurios viršijo savo nacionalinius kiekius proporcingai nacionaliniam kiekiui, o po to reikėtų apskaičiuoti pagalbos sumažinimo koeficientus kiekvienai valstybei narei proporcingai nustatyto nacionalinio kiekio perviršiui.
(7) Komisija nustato kiekvienai valstybei narei taikytiną sumažinimo koeficientą. Todėl reikėtų nustatyti pagalbos taikomos kiekvienai rūšiai apskaičiavimo metodą.
(8) Leidžiant valstybėms narėms atsižvelgti į savitą nacionalinės gamybos struktūros pobūdį, o ypač į mažus gamybos sektorius, reikėtų numatyti valstybių narių galimybę savo nacionalinius kiekius paskirstyti pagal sėklų šeimas arba rūšis.
(9) Kadangi šiame reglamente nustatytos priemonės atitinka Sėklų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Komisijos reglamentas (EEB) Nr. 1686/72 [5] iš dalies keičiamas taip:
1. 1. 3 straipsnis pakeičiamas ir išdėstomas taip:
"3 straipsnis
1. Nuo 2002 m. liepos 1 d. didžiausias sėklų, išskyrus ryžių sėklas, kiekis, kuriam gali būti suteikta pagalba Bendrijoje, yra 305754 tonų per metus, ir valstybėms narėms gamintojoms jis paskirstomas taip:
Belgijai: | 10077 tonos |
Danijai | 93697 tonos |
Vokietijai: | 31654 tonos |
Graikijai: | 3846 tonos |
Ispanijai | 23976 tonos |
Prancūzijai: | 52981 tona |
Airijai: | 1016 tonų |
Italijai | 18822 tonos |
Liuksemburgui: | 865 tonos |
Nyderlandams: | 35856 tonos |
Austrijai | 769 tonos |
Portugalijai: | 769 tonos |
Švedijai: | 8132 tonos |
Suomijai | 5853 tonos |
Jungtinei Karalystei: | 17910 tonų. |
Šie kiekiai išreiškiami ekvivalentiniais kiekiais 2 dalyje nustatyta tvarka.
2. Paraiškose pagalbai gauti nurodyti kiekiai į ekvivalentinius kiekius perskaičiuojami kiekvienos rūšies kiekį dauginant iš jos ekvivalentiškumo koeficiento, nustatyto šio reglamento priede.
3. Pagalba sėklų augintojui skiriama gavus jo paraišką, kuri turi būti pateikiama po derliaus nuėmimo, iki atitinkamos valstybės narės kiekvienai rūšiai arba veislių grupei nustatytos dienos.
4. Valstybė narė, nepažeisdama 5 dalies nuostatų, išmoka sėklų augintojui pagalbą per du mėnesius nuo paraiškos pateikimo, bet ne vėliau kaip iki po derliaus nuėmimo ateinančių metų liepos 31 d.
Po derliaus nuėmimo ateinančiais metais iki rugpjūčio 15 d. valstybė narė gamintoja praneša Komisijai apie pateiktose paraiškose nurodytus kiekius.
5. Jei Komisija, gavusi 4 dalies antroje pastraipoje nurodytą informaciją, nustato, kad, remiantis Reglamento (EEB) Nr. 2358/71 3 straipsnio 4a dalimi, didžiausi konkretaus derliaus kiekiai yra viršyti, ji iki rugsėjo 30 d. nustato valstybei narei ateinantiems prekybos metams taikytinus pagalbos sumažinimo koeficientus.
Šie pagalbos sumažinimo koeficientai nustatomi proporcingai 1 dalyje nustatyto nacionalinio kiekio perviršiui.
Jei Komisija nustato, kad konkreti valstybė narė ne visiškai išnaudojo 1 dalyje nustatytą nacionalinį kiekį, neišnaudotas kiekis tiems prekybos metams perskirstomas kitoms savo nacionalinius kiekius viršijusioms valstybėms narėms. Perskirstoma pro rata šių valstybių narių nacionaliniams kiekiams.
6. Sumažintą pagalbos kiekvienai sėklų rūšiai sumą valstybė narė apskaičiuoja pagalbos sumą daugindama iš sumažinimo koeficiento, apskaičiuoto pagal 5 dalyje nustatytą tvarką.
7. Iki prekybos metų pradžios valstybės narės gali nustatyti nacionalinį gamybos profilį, savo nacionalinį kiekį paskirstydamos įvairioms sėklų rūšims ir (arba) veislių šeimoms.
Valstybės narės, ketinančios pasinaudoti ankstesnėje pastraipoje numatyta galimybe, apie tai ir apie planuojamas nacionalines priemones iš anksto praneša Komisijai. Minimos priemonės turi būti suderinamos su Reglamento (EEB) Nr. 2358/71 3 straipsnio 4a dalies ir šio straipsnio 5 bei 6 dalių nuostatomis, ypač dėl pagalbos išmokėjimo poveikio biudžetui.".
2. 2. Šio reglamento priedas įterpiamas kaip I priedas.
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. gegužės 14 d.